遊龍山
作者：章康
朝代：宋

paragraphs: 名山久相望，今日爲著屐。
到寺第一義，古松互蟠屈。
一一龍蛇形，風雷氣蕭瑟。
纓絡檜兩株，皆數百年物。
燈耿青熒熒，像設暗金碧。
空廊極徘徊，老屋共崪兀。
僧房小槃礴，西原訪泉石。
於其最幽絕，似可便築室。
因而思古人，多有愛山癖。
要之亦何爲，一賞事已畢。
上方不及登，尚或俟他日。
無非會心處，妙同箭鋒直。
山靈謂何如，移文茲不必。
作詩留山中，併可告來轍。